Kgosi Monyemane o rotloetsa kemo nokeng ya bomme
Kgosi Moeti Monyemane yo e leng moemedi wa ntlo ya dikgosi go tswa mo kgaolong ya Kgalagadi Bokone, o gwetlhile dikereke go fa bomme tshono ya go nna baeteledipele ka jaana le bone ba na le bokgoni jwa go ka etelela diphuthego pele. Kgosi Monyemane o buile jalo ka Tshipi kwa Kang, jaaka Kereke ya Lutere e ne e tlhomamisa Dean Onalenna Kaartzee. O ne a iteela legofi bogogi jwa kereke eo go bo ba bone go le maleba go ka tlhoma motho wa mme go nna moeteledipele. Kgosi Monyemane a re go le gantsi, o fitlhela go se bonolo go tlhoma motho wa mme mo maemong a bogosi kana a boruti a re mme seo, se ntse se a fetoga ka monokela ka jaana bomme bangwe ba bona maemo a boeteledipele le mororo go ise go lekane. Kgosi o ne a kopa bomme ka kakaretso go emana nokeng go na le go kubetsana ka dijabana, a re e bile nako e ntsi ke borre ba emang bomme nokeng mo diemong tsa botshelo. A re nako e fetile ya go lebela bomme kwa tlase, ka jalo go saletse bone go itsaya motlhala gore ba tlotlomatse seriti sa bone mo setshabeng ka go tshwaragana. Mo go tse dingwe, Kgosi Monyemane o ne a rotloetsa banana go tsena kereke ka janaa e ka ba thusa go ba aga go nna le maitsholo a a eletsegang. E rile a tlhomamisa Dean Kaartze, Bishop Mothusi Letlhage, go tswa kwa Gabane a re Dean Kaartze o tlaa bo a okametse sekete ya go tswa Sekoma go ya Kole. O tlhalositse fa moeteledipele a tshwanetse go supa maitsholo a a eletsegang mo setshabeng jaaka lorato, tlotlo, boikanyego le gone go nna le maikarabelo. O ne a tlatsa ka go re moeteledipele o tshwanetse go tshwaragana le phuthego ya gagwe ka jaana se se ka mo thusa go fenya dikgwetlho tse a ka kopanang le tsone mo tirong. Bishop Letlhage o ne a gwetlha Dean Kaartze go tshwaragana le diphuthego tse dingwe mo tikologong, go na le go lebagana le kereke ya gagwe ka jaana tiro ya gagwe e le go diragatsa thomo ya Modimo mo setshabeng ka kakaretso. Mo kamogelong ya gagwe, Kgosi Molemi Pego o ne a rotloetsa baruti ba dikereke tsotlhe go tshwaragana le dikgosi tsa metse ka jaana go le botlhokwa gore boeteledipele jwa motse bo nne le tshwaragano ya motia go ka thusana go tlhokomela setshaba. BOKHUTLO